钦定古今图书集成/方舆汇编/职方典/第1321卷 > 南雄府建置沿革考 府志
## 钦定古今图书集成/方舆汇编/职方典/第1321卷 > 南雄府建置沿革考 府志

本府

南雄古扬州南境。春秋为百粤。战国属楚。秦为曲江县地，属南海郡。秦末赵佗据之，称南粤。汉元鼎五年，以曲江隶桂阳郡。元封五年，置十三郡刺史，复以桂阳属荆州。《三国鼎分》，魏得荆州，赤壁之败，遂入于吴。吴黄武十年，置广州，其地属广州。永安六年，分曲江地置始兴县，始兴之名自此始。甘露元年，分桂阳、南海二郡地，置始兴郡，统曲江、始兴等七县，分置斜阶县属焉。晋太康七年，以始兴郡属广州。永康元年，分始兴郡置湘州。咸和三年，复以始兴郡属荆州。永和元年春三月，以广州始兴属义阳郡。宋元嘉二十九年，以始兴、临贺、始安三郡属广州。元徽四年，更始兴郡为广兴郡。齐革广兴郡，复名始兴郡，领县十，隶广州。更始兴县名正阶。梁天监元年，置衡州于浛光县地，分广州之始兴等郡隶之。未几，建东衡州于始兴县，而始兴郡属焉，寻废东衡州。天监初，废置不可胜纪，分始兴为安远郡，分正阶县曰始兴县。承圣初，又以始兴郡为衡州，寻废。陈大建二年，复置东衡州。隋改衡州曰淮州。开皇九年，废始兴郡，以其地属广东总管府。按《隋书》，“是年省诸郡，于始兴郡置广州总管府，统县十六，始兴在焉。又分始兴县置大庾县。二十年，移广东总管府于南海，寻废大庾县入始兴县。” 唐武德四年，分广州之曲江等县置韶州，始兴属焉。光宅元年，分始兴县置浈昌县。天宝三年，改韶州为始兴郡，寻复。五代南汉乾和四年，分韶之始兴、浈昌二县置雄州，雄州之名始此。宋开宝四年，潘美平岭南，克雄州，以属广南东道，更名南雄，以河北亦有雄州，故加“南” 字别之，南雄之名始此。按河北雄州即今雄县，宣和中，改郡名曰保昌。元至元十六年，改南雄州为路，隶广东道宣慰司都元帅府。二十七年冬十二月降南雄州为保昌县。明洪武元年更南雄路为府，隶广东布政使司，领保昌、始兴二县。

皇清因之，领二县如故。

保昌县。〈附郭。〉

本晋始兴县地。唐光宅二年，析东北界置浈县，属韶州。伪汉置雄州隶焉。宋宣和间，改保昌郡。后避仁宗庙讳，改“浈昌” 为“保昌” ，属南雄州。元属路。明属府，为附郭邑编户四十四里。

始兴县

本县南野地，属豫章郡。吴甘露元年，分置斜阶县，属始兴郡。齐曰正阶。梁天监七年，更名始兴。隋平陈，置大庾县，又析置广州总管。开皇末，移州治于南海，仍属南海郡，省大庾县入焉。唐属韶州。南汉改属雄州。宋属南雄州。元属路。明属府编户七里。